b'\n_START_ARTICLE_\nCaimari\n_START_SECTION_\nEtimologia\n_START_PARAGRAPH_\nEl nom de Caimari \xc3\xa9s un d\'aquests top\xc3\xb2nims, que amb el decurs dels segles ha esdevingut opac. Encara avui \xc3\xa9s dif\xc3\xadcil confirmar plenament cap de les diverses hip\xc3\xb2tesis sobre quin era el significat originari de Caimari, amb una grafia que tamb\xc3\xa9 s\'ha anat modificant amb el pas del temps (Caymarix li Aben-leube, Caymarix Labelembe o Caymaritx Labenleube, Queymaritx, Caymari)._NEWLINE_Per\xc3\xb2, sens dubte, la hip\xc3\xb2tesi a la qual es d\xc3\xb3na prefer\xc3\xa8ncia \xc3\xa9s la que atribueix a Caim\xc3\xa0ritx el significat de "conjunt de coves". Es basa en el fet fon\xc3\xa8tic que el grup sm pot convertir-se en im, i exposa que Caimari podria venir de casmari, derivat de chasma, abisme, en grec.\n_START_SECTION_\nFestes populars\n_START_PARAGRAPH_\nA Caimari, les festes patronals se celebren dia 15 d\'agost, en honor a la Mare de D\xc3\xa9u d\'Agost, dia en qu\xc3\xa8 es ret homenatge als ve\xc3\xafns de major edat, i en qu\xc3\xa8 tots els habitants es reuneixen en un sopar popular que t\xc3\xa9 lloc a la pla\xc3\xa7a Major._NEWLINE_Per setmana santa, a m\xc3\xa9s de les processons religioses, s\'escenifica el Davallament de la Creu que t\xc3\xa9 lloc als Fornassos, la part m\xc3\xa9s elevada del poble. L\'endem\xc3\xa0 de Pasqua a cada un dels nuclis se celebren Pancaritats (romeries) amb destinaci\xc3\xb3 a empla\xc3\xa7aments propers on la gent comparteix un dinar a l\'aire lliure._NEWLINE_El tercer diumenge de novembre s\'hi concentra gran quantitat de p\xc3\xbablic procedent de tota l\'illa per assistir a la Fira de s\'Oliva on es venen tota classe de productes agroalimentaris i artesans aut\xc3\xb2ctons, entre els quals destaquen l\'oli d\'oliva i les olives.\n_START_SECTION_\nMercat setmanal\n_START_PARAGRAPH_\nEl mercat setmanal de Caimari es fa tots els dilluns de les 08.00 h a les 13.00 h a la pla\xc3\xa7a Major de Caimari on venen fruita verdura, llegums, flors i plantes, roba i cal\xc3\xa7at, etc.'